প্রাক্তন কেন্দ্রীয় মন্ত্রী তথা আগরার বিজেপি সাংসদ রামশঙ্কর কাঠেরিয়ার হারিয়ে যাওয়া কুকুর খুঁজছে অখিলেশ যাদবের পুলিশ। দিনতিনেক হল রামশঙ্করের বছর দেড়েকের ল্যাব্রাডর কালুকে খুঁজে পাওয়া যাচ্ছে না।
সাংসদের স্ত্রী মৃদুলা শুক্রবার আগরার হরি পর্বত থানায় কালুর নিখোঁজ হওয়ার অভিযোগ দায়ের করেছেন। তাঁর বক্তব্য, ‘‘আজম খানের চুরি যাওয়া মোষ যদি পুলিশ খুঁজে দিতে পারে কালুকে খুঁজতে কী সমস্যা?’’ তিনি জানিয়েছেন, কালু তাঁদের পরিবারের অঙ্গ। তার শোকে আরেক কুকুর ভোরা খাওয়াদাওয়া ছেড়েছে।
বিরোধীরা আইনশৃঙ্খলা নিয়ে বারবার প্রশ্ন তুলছেন। রাজ্যে ভোটের প্রচার শুরু হয়েছে। এখন তো পুলিশের অনেক কাজ? সাংসদের স্ত্রী এ প্রশ্নের উত্তর দেননি।